﻿ SOLIDARITATEA SOCIALĂ, ÎN CONTEXTUL REFORMELOR SISTEMELOR DE PENSII VALERIU FRUNZARU În acest articol ne-am propus să analizăm solidaritatea socială din cadrul sistemelor de pensii, pe fundalul reformelor şi politicilor cu privire la pensii din Uniunea Europeană. Reformele acestor sisteme gravitează, pe de o parte, în jurul schimbărilor parametrice din cadrul sistemului PAYG al pilonului unu şi, pe de altă parte, în jurul dezvoltării sistemelor de tip fond corespunzătoare pilonului doi şi trei (Comisia Europeană, 2003, p. 6). Sistemul de pensii de tip PAYG (pilonul unu) constă în finanţarea pensiilor din contribuţia angajaţilor, angajatorilor şi, de multe ori, a statului. Pilonul doi, de tip ocupaţional, este un sistem de tip fond, în care calitatea de membru – voluntar sau obligatoriu – este condiţionată de calitatea de angajat. În schemele ocupaţionale, conform algoritmului înţelegerilor colective, contributorii sunt angajaţii şi/sau angajatorii. Al treilea pilon constă în schemele de pensii de tip fond la care contribuţia este voluntară şi necondiţionată de calitatea de angajat. Dacă în sistemul PAYG, pensionarii actuali primesc beneficii în urma contribuţiilor persoanelor active, în schemele de tip fond, pensia corespunde investiţiilor făcute de administratorul fondului într-un portofoliu. Pe când primul şi al doilea pilon presupun beneficii definite sau contribuţii definite, cel de al treilea pilon este întotdeauna cu contribuţii definite. Dacă într-o schemă cu beneficii definite asiguratorul garantează o pensie conform unei formule prestabilite, într-o schemă cu contribuţii definite, membrii schemei nu ştiu cât de mare va fi mărimea pensiei, deoarece aceasta depinde nu doar de mărimea contribuţiei, ci şi de randamentul investiţiei (Bodie et al, 2001, p. 167). În timp ce Banca Mondială şi Uniunea Europeană vorbesc despre un sistem de pensii cu trei piloni, Organizaţia Internaţională a Muncii propune un sistem cu patru piloni, adăugând un al patrulea pilon anti-sărăcie, în care eligibilitatea beneficiilor să fie condiţionată de testarea mijloacelor (Gillon et al., 2000, p. 18). Vom face această analiză ţinând cont de contextul politicii cu privire la pensii din Uniunea Europeană. Înainte de a intra în miezul relaţiei dintre solidaritate şi reforma sistemului de pensii, vom aborda elementele de solidaritate din cadrul fiecărui pilon de pensii. CALITATEA VIEŢII, XVII, nr. 3–4, 2006, p 363–373 364 VALERIU FRUNZARU 2 CONTEXT UE acceptă diversitatea sistemelor de pensii ale statelor-membre dacă aceste state împărtăşesc un set de principii şi scopuri comune. Această politică a luat forma unor principii, precum unitatea în diversitate, principiul subsidiarităţii şi metoda deschisă de coordonare (Comisia Europeană, 2003, p. 10, Esping-Andersen et al., 2002, pp. XX–XXII, Schomögnerová, 2005, p. 22). În câmpul politicilor cu privire la pensii, Consiliul European a stabilit, în decembrie 2001, la întâlnirea de la Laeken, unsprezece obiective comune care pot fi subsumate următoarelor trei obiective generale: adecvarea, sustenabilitatea financiară şi modernizarea sistemelor de pensii (Comisia Europeană, 2003, p. 6). Primul obiectiv general, adecvarea sistemelor de pensii, este puternic bazat pe solidaritatea socială şi presupune obiective: prevenirea excluziunii sociale, menţinerea standardului de viaţă după retragerea din activitate şi promovarea solidarităţii. Chiar şi aşa, „o mai mare încredere în pensiile private poate creşte inegalitatea în măsura în care pensiile private oglindesc mai mult veniturile şi au tendinţa să fie mai accesibile oamenilor cu venituri ridicate”. Deci, UE, şi nu numai, este prinsă între nevoia solidarităţii sociale şi nevoia implementării schemelor de tip fond, într-o piaţă comună. Schema 1 UE prinsă între nevoia de solidaritate şi competiţia într-o piaţă a pensiilor private Solidaritate în UE Competiţia în UE Solidaritate intra şi intergeneraţională Menţinerea primului Construirea pilon sistemelor individualiste de pensii Uniunea Europeană îşi doreşte atât solidaritatea cât şi sistemele de tip fond: „Pensiile ocupaţionale trebuie dezvoltate fără a pune în discuţie importanţa securităţii sociale a sistemelor de pensii în termenii securităţii, durabilităţii şi a unei protecţii sociale efective, care ar trebui să garanteze un standard de viaţă decent la bătrâneţe şi, de aceea, ar trebui să fie în centrul obiectivului întăririi modelului social european” (Directiva 2003/41/EC, 5). Dacă solidaritatea socială nu dispare, putem vorbi de o descreştere a solidarităţii înăuntrul sistemelor de pensii, în favoarea sistemelor de pensii individualiste? 3 SOLIDARITATEA SOCIALĂ 365 SISTEMUL MULTIPILON ŞI SOLIDARITATEA SOCIALĂ Uniunea Europeană (2003), Banca Mondială (2003) şi Organizaţia Internaţională a Muncii (2000) susţin sistemul multipilon ca o modalitate de a face faţă provocării aduse sistemului PAYG de îmbătrânirea populaţiei. Argumentele pentru sistemele de tip fond nu sunt doar provocările aduse sistemului public de pensii prin creşterea ratei de dependenţă a pensionarilor raportaţi la persoanele active, dar şi prin randamentul investiţiei ridicat şi efectele economice pozitive ale fondurilor de pensii (Davis, 1997). Împotriva acestor argumente economice sunt randamentele investiţiei mai scăzute ale fondurilor de pensii raportate la sistemele publice de pensii din Europa Estică (Fultz, 2004). Nicholas Barr (1987, 2001), Joseph Stiglitz, şi Peter Orszag (1999) vorbesc despre mituri ale fondurilor de pensii care rezolvă problema îmbătrânirii populaţiei, pensionarea anticipată, influenţa politică şi slaba dezvoltare economică. Nu vom insista aici asupra punctelor de vedere pesimiste sau optimiste cu privire la sistemele de tip fond, ci vom analiza dimensiunea solidarităţii sociale corespunzătoare fiecărui pilon. Primul pilon cuprinde solidaritatea intra şi intergeneraţională, şi respectiv solidaritatea între femei şi bărbaţi. În sistemul de tip PAYG, membrii generaţiei active contribuie pentru populaţia în vârstă din prezent şi vor primi beneficii de la viitoarea generaţie tânără. În acest context, se legitimează ideea unei solidarităţi între generaţii în cadrul sistemului public de pensii, solidaritate garantată de stat. Schema 2 Solidaritatea intergeneraţională din cadrul sistemului PAYG Persoanele în Persoanele tinere Persoanele în Persoanele tinere vârstă de „ieri”de „astăzi” vârstă de „astăzi”de „mâine” Aici se ridică următoarea întrebare: în ce măsură putem vorbi de solidaritate, dat fiind faptul că statul este instituţia care garantează continuitatea sistemului PAYG? Cancelarul german Bismarck a dezvoltat sistemul de asigurări sociale pentru a controla mulţimea angajaţilor, văzuţi ca nişte „soldaţi într-o economie funcţionând ca o armată” (Esping-Andersen, 1990, p. 40). Aşadar, dacă există solidaritate între generaţii, este ea suficientă pentru funcţionarea sistemului? Robert Putnam (2001), după o cercetare complexă şi de lungă durată, a descoperit că ceea ce face diferenţa între nordul şi sudul Italiei este încrederea, văzută ca o dimensiune a capitalului social. Acest tip de relaţie dintre oamenii din 366 VALERIU FRUNZARU 4 nordul Italiei oferă suportul depăşirii dilemei hobbesiene dintre homo homini lupus şi stat, care garantează, cu puterea sa orientată de sus în jos, ordinea socială. Putem folosi acest concept de încredere între oameni sau generaţii pentru scopul nostru de a explica de ce sistemul de pensii continuă să existe. Pe de o parte, generaţia tânără, din prezent, are încredere în viitoarea generaţie tânără că va contribui pentru pensia lor şi, pe de altă parte, are un sentiment de solidaritate orientat către generaţia în vârstă din prezent, prin contribuţia la sistemul PAYG. Adăugând variabila încredere, schema 2 ia forma schemei 3. Schema 3 Încredere şi solidaritate în cadrul sistemului public de pensii solidaritate încredere solidaritate Persoanele Persoanele în vârstă de Persoanele tinere de Persoanele în tinere de „ieri” „astăzi” vârstă de „astăzi” „mâine” încredere solidaritate Totuşi încrederea şi solidaritatea nu sunt suficiente; statul trebuie să-l oblige pe individ să se asigure. Să ni-l imaginăm pe Robinson Crusoe, nevoit să-şi economisească bunuri pentru momentul când el este prea bătrân pentru a munci. Conform lui Samuelson (2001, p. 63–65), există trei tipuri de bunuri pe care el le poate economisi: bunuri cu un randament al investiţiei mai mic decât zero (de exemplu, îngheţată şi radium), egal cu zero şi mai mare decât zero (de pildă, iepuri). Din această perspectivă, este foarte dificil de calculat câte bunuri va avea într-un anumit moment în viitor (ca în sistemul cu contribuţii definite) şi, în plus, el nu va şti cât trebuie să economisească, deoarece, bineînţeles, nu ştie cât de mult va trăi. Acest tip de „miopie” este dublat de faptul că oamenii nu sunt raţionali când este vorba despre economisirea şi consumarea bunurilor de-a lungul vieţii. În situaţia în care familia, comunitatea sau statul nu asigură un minim de subzistenţă pentru o persoană, aceasta va trebui să cumpere de la o firmă de asigurări o asigurare de bătrâneţe. Dar, persoana în cauză poate să nu fie motivată să plătească un premiu pentru a se putea bucura de o bătrâneţe liniştită: poate avea o atitudine prezenteistă (să nu o intereseze viitorul şi să consume toate resursele în prezent), sau poate considera că preţul asigurării este prea mare. În aceste condiţii, statul intervine, obligând persoana să se asigure în sistemul public de pensii (primul 5 SOLIDARITATEA SOCIALĂ 367 pilon) şi/sau la sistemele de pensii private de tip fond (al doilea pilon), argumentele în favoarea acestei obligativităţi fiind de natură ideologică. În concluzie, putem spune că statul, încrederea şi solidaritatea sunt condiţii sine qua non în susţinerea sistemului PAYG. Care este contribuţia fiecăreia în menţinerea sistemului este greu de apreciat. Alături de solidaritatea intergeneraţională, putem vorbi şi de o solidaritate intrageneraţională. În cazul României, legea pensiilor nr. 19/2000, art. 38 prevede faptul că sistemul de asigurări asimilează stagiului de cotizare următoarele perioade necontributive: – perioada în care persoanele beneficiază de drepturi de asigurări sociale (de boală, accident de muncă, şomaj, îngrijirea copilului); – perioada în care au fost urmate cursurile la zi ale învăţământului universitar; – perioada de satisfacere a serviciului militar, mobilizare, prizonierat. La acestea, putem adăuga faptul că anumite categorii de muncitori (de exemplu, minerii) contribuie o perioadă mai scurtă de timp, în virtutea faptului că activitatea desfăşurată de acestea nu poate fi îndeplinită de persoane care au împlinit o anumită vârstă, mai mică decât vârsta legală de pensionare pentru restul persoanelor active. O importantă dimensiune a solidarităţii sociale din cadrul sistemului public de pensii este solidaritatea dintre bărbaţi şi femei. Conform legii pensiilor 19/2000, în anul 2013, vârsta de pensionare va fi de 65 de ani pentru bărbaţi şi de 60 de ani pentru femei. Dacă luăm în considerare datele referitoare la speranţa de viaţă oferite de Institutul Naţional de Statistică pentru perioada 1998–2000, bărbaţii se vor bucura în 2013 de pensia din sistemul public cu 6,43 ani mai puţin decât femeile (pe baza datelor INS, 2001). Prin urmare, chiar dacă se va realiza egalizarea vârstei de pensionare a femeilor cu vârsta de pensionare a bărbaţilor, femeile vor continua să se bucure, în continuare, de o perioadă mai lungă de pensii datorită speranţei lor de viaţă mai ridicată. Putem conchide că, în cazul pilonului unu de tip PAYG, există elemente ale solidarităţii intra şi intergeneraţională, respectiv o solidaritate de gen. Pilonul doi este unul ocupaţional, de tip fond administrat privat, cu contribuţii sau cu beneficii definite. Doar persoanele angajate se pot bucura de acest tip de sisteme de pensii, iar în cazul în care contribuţia la aceste sisteme de pensii este voluntară, calitatea de membru al unei scheme ocupaţionale depinde de companiile la care persoanele lucrează, respectiv de posibilele înţelegeri colective între angajaţi şi angajatori, în condiţiile în care ambele părţi pot contribui la fondurile ocupaţionale. Chiar dacă pilonul doi este de tip fond şi administrat privat, el conţine elemente de solidaritate socială. În Olanda, populaţia activă acoperă parţial 368 VALERIU FRUNZARU 6 randamentul mai scăzut al investiţiei, al fondurilor ocupaţionale, iar în cazul unor investiţii bune, surplusul este economisit pentru generaţiile viitoare (Comisia Europeană, 2003, p. 35). Există, de asemenea, o solidaritate intrageneraţională în cazul schemelor în care perioadele noncontributorii (în caz de boală, şomaj sau accident de muncă) sunt acoperite de ceilalţi membri sau de angajator. Un alt tip de solidaritate ar putea fi reprezentat de deducerile de taxe (parţiale sau totale) pentru contribuţiile la fondurile ocupaţionale de pensii. În acest caz, putem vorbi de un tip de solidaritate între societatea în ansamblu şi membrii schemei ocupaţionale. Este evident faptul că nivelul solidarităţii sociale este mult mai redus decât în cadrul primului pilon, fiind limitat la anumite grupuri profesionale. Putem numi acest tip de solidaritate profesională, solidaritate corporativă. Al treilea pilon este individualist, voluntar şi de tip fond. Prin urmare, singura formă de solidaritate pe care o întâlnim în cadrul acestui pilon este deducerea parţială de la impozitare a contribuţiilor. Această deducere, pe care o găsim şi în cazul pilonului doi, o putem numi solidaritate fiscală. Tabelul nr. 1 Sistemul multipilon şi solidaritatea socială pilonul unu pilonul doi pilonul trei – solidaritate intergeneraţională – solidaritate corporativă – solidaritate fiscală – solidaritate intrageneraţională – solidaritate fiscală – solidaritate de gen REFORMA SISTEMULUI DE PENSII ŞI SOLIDARITATEA SOCIALĂ În linii mari, reforma sistemului de pensii constă în schimbări parametrice în sistemul public de pensii şi în dezvoltarea pilonilor doi şi trei, de tip fond. Sistemul de tip PAYG a reprezentat o soluţie în vederea asigurării unui standard minim de viaţă pentru persoanele în vârstă, în contextul industrializării, urbanizării şi apariţiei familiei nucleare. Sistemul PAYG a funcţionat bine, atât timp cât numărul contributorilor a fost mai mare decât numărul beneficiarilor. În prezent, în România, numărul pensionarilor este mai mare decât numărul salariaţilor (vezi graficul 1), iar acest lucru poate duce la tensiuni între generaţii, deoarece populaţia activă trebuie să contribuie mai mult (ştiind că va beneficia de o pensie mică), iar pensionarii să 1 . beneficieze de o pensie mai mică 1 Scăderea ratei de dependenţă se datorează legii pensiilor din 2000, care a limitat posibilitatea pensionării anticipate. 7 SOLIDARITATEA SOCIALĂ 369 Grafic 1 Rata de dependenţă în România 1,47 1,50 1,45 1,45 1,40 1,43 1,39 1,35 1,30 1,28 1,25 1,20 1,15 2001 2002 2003 2004 2005 raport de dependenţă între pensionari şi salariaţi Sursa: Ministerul Muncii Solidarităţii Sociale şi Familiei. Putem vorbi de un cerc vicios, generaţia activă, mai puţin numeroasă, este obligată să contribuie pentru generaţia în vârstă, mai numeroasă, deoarece statul a garantat acesteia din urmă, când era un contributor activ şi onest, că va beneficia de o bună pensie la bătrâneţe. Însă, luând în considerare graficul 1, este evident că, indiferent de gradul de solidaritate existent sau potenţial, este imposibil pentru sistem să-şi atingă scopurile, fără schimbări semnificative. În vederea realizării schimbărilor structurale, formula sistemului de pensii de tip PAYG exprimă clar opţiunile pe care le putem avea (Barr, 2001, p 12): SWL = PN S – rata contribuţiei la sistemul PAYG W – venitul mediu L – numărul de muncitori P – mărimea medie a pensiei N – numărul de pensionari Următoarele soluţii sunt posibile, pentru a echilibra balanţa între cele două părţi ale ecuaţiei: 1. Creşterea ratei contribuţiei înseamnă salarii mai mici şi/sau costuri ale muncii mai ridicate, însă există niveluri minime de suportabilitate pentru ambele părţi (în cazul angajatorilor, eforturile financiare mai mari pentru salarii determină aceste firme să fie necompetitive pe o piaţă comună a UE sau într-o economie globalizată). 2. Creşterea salariului mediu presupune o creştere semnificativă economic, dar creşterea salariilor induce o creştere a pensiilor (sau a aşteptărilor cu privire la pensii). 3. Creşterea numărului de angajaţi este posibilă prin dezvoltarea unei economii care să producă locuri de muncă, printr-o politică activă pe piaţa muncii şi prin creşterea vârstei de pensionare. În acest sens, ţinta UE pentru 2010 este 370 VALERIU FRUNZARU 8 atingerea unei rate de ocupare de 70% pentru întreaga populaţie activă, peste 60% pentru femeile active şi 50% persoanele active în vârstă (între 55 şi 64 de ani) (Comisia Europeană, 2003, p. 42). 4. Scăderea pensiei medii, în contextul în care pensiile sunt deja foarte mici înseamnă creşterea sărăciei în rândul pensionarilor. 5. Scăderea numărului de pensionari este posibilă prin amânarea vârstei de retragere, inclusiv prin oferirea de motivaţii muncitorilor în vârstă să-şi continue activitatea, cu fracţiune de normă sau cu normă întreagă. Unele dintre aceste măsuri ţin de politicile economice, altele de politicile sociale, iar în cadrul politicilor sociale, doar o parte dintre ele se referă la politica sistemelor de pensii. Toate au însă un impact semnificativ asupra securităţii sociale. Conform Băncii Mondiale (2004, p. 38) şi Fultz (2004, p. 7), în cadrul sistemului de tip PAYG, cele mai importante elemente ale reformei parametrice sunt: 1. Creşterea graduală a vârstei de retragere; 2. Creşterea graduală a perioadei minime de contribuţie; 3. Demotivarea pensionării anticipate; 4. Introducerea unor noi formule, care să coreleze beneficiile cu întreaga activitate (de exemplu, introducerea sistemului german de puncte în România, Croaţia şi Bulgaria, sau a sistemului noţional cu contribuţii definite în Suedia, Italia şi Polonia). Îmbătrânirea demografică este o povară în cadrul sistemului de pensii de tip PAYG atât pentru populaţia activă, cât şi pentru populaţia în vârstă. În acest context, solidaritatea înseamnă o împărţire echilibrată a acestei poveri între muncitori şi pensionari. O altă dimensiune importantă a reformei constă în dezvoltarea schemelor ocupaţionale şi a sistemelor voluntare de tip fond. Aşa cum am arătat mai sus, nivelul solidarităţii este mai redus în pilonul doi decât în pilonul unu, iar în pilonul trei este practic nul. Dar implementarea sistemului ocupaţional obligatoriu aduce elemente de solidaritate noi. Dezvoltarea celui de al doilea pilon presupune faptul că tinerii angajaţi (sub 35 de ani, în România, 40 de ani, în Croaţia şi 42 de ani, în Bulgaria) contribuie obligatoriu la schemele ocupaţionale de tip fond cu un procent din salariu care se deduce din contribuţia la pilonul unu. Acest fapt slăbeşte şi mai mult sustenabilitatea sistemului PAYG, care nu poate fi realizată prin creşterea contribuţiilor şi scăderea beneficiilor. O soluţie constă în finanţarea pierderilor din pilonul unu din cauza dezvoltării pilonului doi din surse externe – de exemplu, împrumuturi sau/şi subvenţii ale statului. În cazul împrumutului guvernamental (posibil de la Banca Mondială, în cazul României), povara datoriei este suportată de societatea prezentă şi viitoare. În cazul unei subvenţii a statului, banii pot veni din privatizări (de exemplu, privatizarea a unei bănci), iar de această subvenţie beneficiază tinerii angajaţi care au oportunitatea să fie membri ai unor scheme 9 SOLIDARITATEA SOCIALĂ 371 ocupaţionale fără să contribuie suplimentar la pilonul unu. În cazul în care banii provin din privatizări, putem spune că la efortul reformei au contribuit şi generaţiile trecute care au ajutat la dezvoltarea instituţiei privatizate. Iată cum pensionarii de astăzi pot contribui printr-un arc în timp la dezvoltarea pilonului doi. O situaţie similară apare în cazul fondurilor de tip tampon. Surplusul contribuţiei din prezent şi/sau a banilor proveniţi din alte surse poate fi economisit pentru momentul când sistemul va avea nevoie de astfel de resurse. Şi în acest caz putem vorbi de o solidaritate intergeneraţională. La aceste dimensiuni ale solidarităţii sociale din cadrul sistemelor de pensii supuse tranziţiei mai putem adăuga un element de solidaritate care ţine de logica sistemului multipilon. Dacă cel de al doilea şi cel de al treilea pilon au ca funcţie acoperirea veniturilor pierdute din cauza retragerii din activitate a pensionarilor, având ca scop acoperirea unei rate de înlocuire cât mai mare, justificarea existenţei primului pilon constă în asigurarea unui nivel minim de trai. Statul nu poate să-şi permită să elimine sistemul public de pensii bazat pe solidaritate, datorită a ceea ce 2 Marshall (1950) a numit drepturi sociale ca parte a cetăţeniei luptei şi datorită 3 luptei pentru eliminarea excluziunii sociale, în acord cu politica UE . Dacă beneficiile a căror eligibilitate este determinată de contribuţii la sistemul PAYG nu sunt suficiente pentru a asigura un standard minim de viaţă, drepturile sociale sunt asigurate de venitul minim garantat, care poate lua forma unei pensii non- contributive sau, mai mult, aşa cum există de pildă în Suedia, a unei pensii asigurate după un anumit număr de ani de rezidenţă (Comisia Europeană, 2003, p. 155). CONCLUZII Reforma inevitabilă a sistemului de pensii conduce la dezvoltarea sistemelor de pensii de tip fond, care oferă beneficii relative la mărimea contribuţiei, dar, în acelaşi timp, extind solidaritatea din primul pilon la întreaga societate din trecut, prezent şi viitor. Susţinerea statului (a întregii societăţi) pentru acoperirea costurilor implementării pilonului doi ocupaţional obligatoriu se va încheia când toţi pensionarii se vor bucura atât de pensia oferită de pilonul unu cât şi de pensia ocupaţională. Chiar şi în situaţia în care va lua sfârşit construirea sistemului multipilon, primul pilon va rămâne unul al solidarităţii sociale. Conform conceptului de cetăţenie al lui Marshall şi de incluziune socială dezvoltat la nivelul 2 Există o strânsă legătură între conceptul de cetăţenie elaborat de Marshall, care include drepturile civice, politice şi sociale şi conceptul de incluziune socială, care implică integrarea politică, economică şi culturală în societate. Marshall chiar asociază conceptul de cetăţenie cu „conceptul de membru deplin al societăţii” (Marshall, 1950, 14). 3 Carta Drepturilor Fundamentale a Uniunii Europene, în Capitolul 4: Solidaritatea, art. 35, specifică faptul că UE recunoaşte şi respectă drepturile la securitate socială ale persoanelor în vârstă, în vederea controlării excluziunii sociale şi sărăciei. 372 VALERIU FRUNZARU 10 UE, cetăţenii în vârstă ai UE nu pot fi lăsaţi în sărăcie. O pensie de bătrâneţe non- contributorie sau venitul minim garantat bazate pe solidaritatea la nivelul întregii societăţi vor continua să existe, inclusiv ca niveluri ale pilonului unu. Împărtăşirea poverii îmbătrânirii populaţiei între contributori şi pensionari, între generaţiile trecute, prezente şi viitoare este cel mai cuprinzător mod al solidarităţii sociale. BIBLIOGRAFIE 1. Arber, S. Attias-Donfut, C. (eds.), The Myth of Generational Conflict. The Family and the State in Ageing Societies, London, Routledge, 2000. 2. Atkinson, T., Cantillon, B., Marlier, E. Nolau, B., Social Indicators. The EU an Social Inclusion, Oxford, Oxford University Press, 2002. 3. Banca Mondială, Averting the Old Age Crisis. Policies to Protect the Old and Promote Growth, 1994. 4. Banca Mondială, The Pension System in Romania: The Challenges of Pursuing and Integrated Reform Strategy, 2004. 5. Barr, N., The Economics of Welfare State, London, Weidenfeld and Nicolson, 1987. 6. Barr, N., The Welfare State as a Piggy Bank. Information, Risk, Uncertainty, and the Role of the State, Oxford, Oxford University Press, 2001. 7. Bodie, Z., Marcus, A. J. Merton, V. R., Defined Benefits versus Defined Contribution. Pension Plan: What are the Real Trade-off?, în Barr, N. (ed.) Economic Theory and the Welfare State, Cheltenham, Edward Elgar, 2001. 8. Cichon, M., Notional defined – contribution schemes: Old wine in a new bottles?, în „International Social Security Review”, vol. 52, nr. 4, 1999. 9. CLASEN, Jochen (ed.), Social Insurance in Europe, Bristol, The Policy Press, 1997. 10. Comisia Europeană, Adequate and sustainable pensions. Joint Report by the Commision and the Council, 2003. 11. Davis, E. P., Pension Founds. Retirement – Income Security and Capital Markets. An International Perspective, Oxford, Clarendon Press, 1997. 12. Espig-Andersen, G, Gallie, D., Hemerijck, A and Myles, J., Why We Need a New Welfare State, Oxford, Oxford University Press, 2002. 13. Espig-Andersen, G., The Three Worlds of Welfare Capitalism, Cambridge, Polity Press, 1997. 14. Fultz, E., Pension reform in the EU accesion countries: challenges, achievements and pitfalls, în „International Social Security Review”, Vol. 57, Nr. 2, 2004. 15. Hemuring, R., Should public pensions be funded?, în „International Social Security Review”, vol. 52, nr. 2, 1999. 16. Institutul Naţional de Statistică, Anuarul demografic al României, 2001. 17. Lenoir, R., Les exclus. Un français sur dix, Paris: Édtition du Seuil, 1974. 18. Marshall, T. H., Citizenship and Social Class, and Other Essays, Cambridge, Cambridge at the University Press, 1950. 19. Putnam, R.D., Cum funcţionează democraţia?, Iaşi, Polirom, 2001. 20. Samuleson, P. A., An Exact Consumption – Loan Model of Interest With or Without the Social Contrivance of Money, în Barr, N. (ed.), Economic Theory and the Welfare State, Cheltenham, Edward Elgar, 2001. 21. Schmögnerová, B., The European Social Model: Reconstruction or Deconstruction? A View from a Newcomer, Bonn, Friedrich Elbert Foundation, 2005. 11 SOLIDARITATEA SOCIALĂ 373 22. Stiglitz, J. E., Oszag, P. R., Rethinking Pension reform: Ten Myths About Social Security System, prezentată la conferinţa New Ideas About Old Age Security organizată de Banca Mondială în septembrie la Washington, D.C, 1999. 23. *** Carta Drepturilor Fundamentale a Uniunii Europene. . 24. *** www.europa.eu.int 25. *** www.mmssf.ro 